A "The Trooper" az Iron Maiden klasszikus korszakának egyik emblematikus dala, mai napig állandó és kihagyhatatlan része az együttes koncertprogramjának. A dal a Krími háború részeként lezajlott 1854-es Balaklavai csatának, azon belül a brit könnyűlovasság rohamának állít emléket, akik Lord Cardigan vezetésével megrohamozták az orosz állásokat, hogy megszerezzék a cári seregek ágyúit. A könnyűlovasság közel fele odaveszett az orosz ágyútűzben, a többi visszavonult. A kislemez borítóján Eddie figuráját ezúttal katonaként ábrázolta Derek Riggs a csatamezőn, egyik kezében véres karddal, másikban a brit lobogóval, körülötte elesett orosz katonák, háttérben a halált megszemélyesítő kaszás árnyalak. A dalhoz készült videóklip koncertfelvételek és a Balaklavai csatát feldolgozó 1936-os "The Charge of the Light Brigade" című, Kertész Mihály rendezte Errol Flynn-film fekete-fehér filmkockáinak összevágásából áll.